
REFERAT
privind conferirea Titlului de Cetăţean de Onoare al Municipiului Timişoara  domnului Barbu Ilie-Adrian

	Prin iniţiativa Ministerului Apărării Naţionale, Departamentul pentru relaţia cu Parlamentul şi informare publică, conform solicitării cu numărul SC2017-001479 din data 19.01.2017 a fost propus pentru acordarea Titlului de Cetăţean de Onoare al Municipiului Timişoara, domnul Barbu Ilie-Adrian.
	Domnul Barbu Ilie-Adrian s-a născut în data de 26.10.1978 în municipiul Piteşti, judeţul Argeş. A absolivit Liceul Industrial Auto Timişoara, profilul tehnic prin diploma de bacalaureat în anul 1997. Între anii 2000 şi 2001 a urmat cursurile Şcolii de Aplicaţie pentru Infanterie şi Vânători de Munte Făgăraş (Curs de formare subofiţeri în activitate). Studiile superioare le-a finalizat în anul 2009 cu diploma de licenţă la încheierea ciclului universitar realizat la Universitatea de Vest Timisoara, Facultatea de Econonomie şi Administrare a Afacerilor, iar mai apoi diploma de masterat obţinută în cadrul aceleiaşi facultăţi în anul 2011.
Căpitanul (rez.) Ilie-Adrian BARBU, a luat parte în teatrul de operaţii din Irak, în anul 2007, la doar 29 de ani, fiind selectat să participe cu Batalionul 32 Infanterie ,,Mircea” Timişoara, unitate de elită a Armatei României. 
Pe data de 21 septembrie 2007, în timpul executării unei misiuni de patrulare în apropierea bazei Tallil (Irak), unul din cele trei autovehicule blindate a luat foc ca urmare a deflagraţiei unui dispozitiv explozibil improvizat. În urma acestui incident, un militar a decedat, iar alţi patru au fost răniţi grav. Unul din cei patru răniţi a fost căpitanul (rez.) Ilie-Adrian BARBU, militar al Batalionului 32 Infanterie ,,Mircea” Timişoara. Deşi aproape tot corpul îi era afectat de flăcări, Adrian a ajutat la evacuarea unui alt camarad, salvându-i, practic, viața.
Ca urmare a deflagraţiei, căpitanul (rez.) Ilie-Adrian BARBU a suferit arsuri multiple pe 50% din suprafaţa corpului, edem laringo-traheo-bronşic post combustie, fiind încadrat în gradul III de invaliditate.
Pentru curajul său, Ministerul Apărării Naţionale i-a conferit Emblema de Onoare a Armatei României, Medalia Naţională ,,Serviciul Credincios” în clasa a II-a cu însemne pentru război, Insigna ,,Participant la misiuni în străinătate”, cu simbol pentru a doua misiune, Emblema de Merit ,,În Slujba Păcii”, clasa a III-a şi titlul onorific de „Militar Veteran”.
	
Având în vedere toate elementele enumerate mai-sus, propunem acordarea titlului de Cetăţean de Onoare al Municipiului Timişoara domnului Barbu Ilie Adrian, în spiritul recunoştinţei ce se cuvine celor care servesc ţara în misiunile pe care Armata României le are de indeplinit.

